કચ્છના ભૂસ્તરશાસ્ત્રના અભ્યાસમાં જેમનું અમૂલ્ય પ્રદાન છે તેવા ભૂસ્તરશાસ્ત્રી ડૉ. એસ.કે. બિશ્વાસ કચ્છમાંથી ભૂસ્તરશાસ્ત્રીય અવશેષો લુપ્ત થઈ રહ્યા છે તેની વાત કહેતાં જણાવે છે, ‘અહીંના ભૂસ્તરશાસ્ત્રીય અવશેષો માત્ર ભારતમાં જ નહીં, પરંતુ આખા વિશ્વમાં અનન્ય છે. આ વિસ્તારમાં ગાઢ જંગલો નથી તેથી કુદરતી રીતે જ આવા અવશેષો સહેલાઈથી જોઈ શકાય તેવી રીતે ખુલ્લા થયેલા છે. જેના કારણે જ અમે કચ્છને ભૂસ્તરશાસ્ત્રનું પાઠ્યપુસ્તક માનીએ છીએ. અહીં ૬.૫ કરોડ વર્ષ પહેલાંના જીવાશ્મીઓ છે. આ જીવાશ્મીઓની જાળવણીની કોઈ જ વ્યવસ્થા ન હોવાના કારણે અહીં આવનારા સંશોધકો, પ્રવાસીઓ કે સામાન્ય લોકો મરજી પડે તે રીતે લઈ જાય છે. અહીં એમોનાઇટ્સ ફોસિલ (કરોડો વર્ષો પહેલાંના શંખલા જેવા, ગોળાકાર આકારના જળચર જીવોના અવશેષો) ઉપરાંત અનેક પ્રકારના નાના-મોટા, અતિસૂક્ષ્મ જીવાણુઓના અશ્મીઓ કાંપમાં દટાયેલા મળી આવ્યા છે, પરંતુ ખનીજ મેળવવાની લ્હાયમાં આ અવશેષો નાશ પામી રહ્યા છે. ઘડુલીથી નારાયણ સરોવરનો પટ્ટો ઘણો જ મહત્ત્વનો છે. બાબિયા ટેકરી પર પરવાળા જીવોના અવશેષો હતા. જેના કારણે ચંદ્રપ્રકાશમાં આખી ટેકરી જાણે બરફની બની હોય તેવું લાગતું હતું, પરંતુ અહીંં લિગ્નાઇટની ખાણમાં ખોદકામ ચાલુ થયું અને તેમાંથી નીકળેલા કચરાના કારણે આખી ટેકરી જ દટાઈ ગઈ. હવે દૂરથી તો આ ટેકરી દેખાતી જ નથી, પરંતુ નજીકથી જોતાં તેમાંથી પરવાળાના જીવાશ્મીઓનો થયેલો નાશ ચોખ્ખો જોઈ શકાય છે.’